送羅年能赴興國
作者：杜範
朝代：宋

paragraphs: 句金與君別，忽忽二十年。
君滋厲素節，我已羞華顛。
轉物有玄機，掃翳還青天。
羣耳共聳聽，明詔方改元。
篤意召諸老，高爵升衆賢。
執麾不可挽，問君胡爲然。
一氣纔作新，萬卉皆爭妍。
雪霜誰謂無，松柏良自堅。
操心不厭危，知機常慮先。
承流惠疲氓，調俗暢新絃。
送日徒京塵，班春勝著鞭。
顧我足尚縶，羨君翮方翩。
數里已云隔，千里其可前。
有懷空感惻，何時解拘攣。
卓哉漫塘翁，邈在雲山邊。
煩君招衡門，爲我致問言。
萬牛應莫回，世事如風烟。